**Predkladacia správa**

Ministerstvo financií Slovenskej republiky predkladá návrh zákona o hazardných hrách a o zmene a doplnení niektorých zákonov.

Návrh zákona o hazardných hrách je vypracovaný na základe Plánu legislatívnych úloh vlády Slovenskej republiky na rok 2018, v súlade s Programovým vyhlásením vlády Slovenskej republiky na roky 2016-2020, v ktorom sa vláda zaviazala svojou legislatívnou iniciatívou naďalej zabezpečovať primeranú, systematickú a súdržnú realizáciu politiky v oblasti hazardných hier s nastavením regulačných opatrení v zmysle základných princípov práva EÚ.

Pôvodný a doteraz platný zákon o hazardných hrách a o zmene a doplnení niektorých zákonov bol schválený v roku 2005. Hlavným zámerom predkladanej novej úpravy je komplexná regulácia hazardných hier, ktorá by výraznejšou mierou v porovnaní s doterajšou úpravou zohľadnila najmä technologický vývoj a poznatky regulačných orgánov iných európskych krajín pri súčasnom posilnení ochrany hráčov pred možnými škodlivými účinkami, ktoré s poskytovaním služieb v tomto odvetví súvisia. Predkladaná právna úprava významnou mierou posilňuje kompetenciu obcí v rozhodovaní o umiestnení hazardu na jej území.

Predkladaný návrh zákona obsahuje vymedzenie hazardných hier, charakteristiku jednotlivých druhov hazardných hier, podmienky získania licencie a prevádzkovania hazardných hier. Zároveň upravuje pôsobnosť orgánov štátnej správy a obcí, výkon dozoru a sankcie pri porušení povinností subjektami pôsobiacimi v oblasti hazardných hier. K významným oblastiam úpravy patria opatrenia napomáhajúce ochrane hráča s dôrazom na nastavenie podmienok pre zodpovedné hranie. Predmetný zákon ďalej upravuje problematiku odborného posudzovania zariadení používaných pri prevádzkovaní hazardných hier, podmienky vzniku Úradu pre reguláciu hazardných hier, jeho pôsobnosť, vymedzenie dozoru nad hazardnými hrami a postavenie národnej lotériovej spoločnosti.

K zásadným zmenám v porovnaní s doterajšou úpravou patrí predovšetkým návrh na uvoľnenie prístupu na trh internetových hier a zriadenie nového regulačného úradu s pôsobnosťou v oblasti hazardných hier. V rámci zmien v oblasti internetových hier sa navrhuje, aby príslušná licencia na tieto hry mohla byť po splnení zákonom ustanovených podmienok udelená aj spoločnostiam so sídlom v krajinách Európskej únie a Európskeho hospodárskeho priestoru, pričom licenciu bude možné získať aj na prevádzkovanie internetových hier vo virtuálnom priestore internetovej herne a internetového kasína. S navrhovanou zmenou na trhu internetových hier úzko súvisí aj vymedzenie jednotlivých druhov hazardných hier vrátane vytvorenia novej štruktúry a hierarchie licencií. V rámci navrhovaných úprav sa zároveň mení vnútorné usporiadanie zákona.

Vyššia miera otvorenosti trhu internetových hier si vyžaduje úpravu systému dozoru, ktorý by mal byť založený na získavaní základných údajov o hrách čo najviac v reálnom čase. Tento zámer je možné dosiahnuť zriadením prístupu pre novovytvorený regulačný úrad k údajom prevádzkovateľa internetových hier. V záujme zefektívnenia dozorných činností sa navrhuje, aby prístup k údajom prostredníctvom servera zriadili pre úrad aj ostatní prevádzkovatelia, u ktorých charakter hry toto prepojenie umožňuje, pričom títo prevádzkovatelia budú povinní všetky svoje koncové zariadenia prepojiť na svoj server.

Zriadenie nezávislého Úradu pre reguláciu hazardných hier sa navrhuje v záujme potreby centralizácie činností v oblasti hazardných hier. Do pôsobnosti úradu by mali prejsť s výnimkou legislatívy všetky činnosti na úseku hazardných hier, a to najmä udeľovanie licencií, dozorné činnosti, ukladanie sankcií a správa odvodov.

Prijatie navrhovaného zákona bude mať vplyv na rozpočet verejnej správy, podnikateľské prostredie, na informatizáciu spoločnosti a sociálne vplyvy. Nebude mať vplyv na životné prostredie a na služby verejnej správy pre občana. Identifikované vplyvy návrhu zákona sú rozpracované v doložke vybraných vplyvov, ktorá je súčasťou materiálu.

Návrh zákona je predmetom vnútrokomunitárneho pripomienkového konania v súlade so Smernicou Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti.

Účinnosť zákona sa navrhuje od 1. marca 2019, pričom účinnosť ustanovení týkajúcich sa zriadenia nového Úradu pre reguláciu hazardných hier a úprav súvisiacich so zabezpečením jeho organizačno-personálnej, procesnej a materiálnej pripravenosti na výkon navrhovanej pôsobnosti sa predpokladá od 1. júna 2019.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu. Návrh zákona sa predkladá s rozpormi, ktoré sú uvedené vo vyhlásení predkladateľa o rozporoch.